خورداد قیامی اونودولاجاقمی؟
١٣٨۵ – جی ایل اوردیبهشت آیینین ٢٢- سی دولت اوْرقانی اوْلان «#ایران» گوندهلیگی، تَمل و بینورهسی پهلوی حاکیمیتی دؤنمیندن قوْیولان راسیسم و پان فارسیسم تفکّورونه دایاناراق، ایران آدلی اؤلکهده و تقریبا اوْنون یاری نفوسونو و ان آزی ۴٠% تشکیل ائدَن تورکلرین حریمینه جسارت ائدیب بو گوندهلیگین اؤزل ساییسیندا و اوُشاقلارا آیریلمیش صحیفهسینده کاریکاتورلو بیر حکایهده حیاسیزجاسینا تورکلری «#سوسک» ( سوُسهری بؤجَگی ) آدلاندیراراق اوْنلارین کوتلهوی محو ائتمه یوْللارینی اوُشاقلارا اؤیرَتمهیه چالیشمیشدیر!
آنجاق بو اهانت و توهین جاوابسیز قالماییب آیاغینی جیزیغیندان قیراغا اوُزادان “«ایران» گوندهلیگی علیهینه اعتراض قیامی آذربایجانین گؤز ببهگی اوْلان و تاریخ بوْیو قیاملار و رشادتلر مرکزی ساییلان تبریزدن و تبریزین بیلیم یوُردوندا تحصیل آلان و آذربایجانیمیزین آییق وجدانلاری و دوشونن بئینلری ساییلان اؤیرنجیلری طرفیندن باشلاندی.
«ایران» گوندهلیگی مسئوللاری، بو اعتراضلارا اعتناسیز قالاراق، تاریخ بوْیو هئچ بیر توْهین و تحقیره بوْیون اگمهییب حتّا جانلاریندان کئچَن و ۷۰ میلیون نفوسو اوْلان ایران آدلی اؤلکهنین ۳۰ میلیونوندان چوْخونو ( ١٣٨۵ جی ایلین نفوس ساییمی ) تشکیل ائدَن تورکلردن، بیر عذرده دیلهمهدی!
طبیعیدیر کی، بو اعتناسیزلیق ائله اوْ توهین قَدَر بلکهده اوْندان چوْخ، آذربایجان میلّتینه اهانتایدی. بو اعتناسیزلیغین آردیندان تبریز، اوُرمو، زنجان، اردبیل، تهران و باشقا شهرلرین بیلیم یوُردوندا تحصیل آلان تورک اؤیرنجیلری «ایران» گوندهلیگینین بو جسارت و حیاسیزلیغینی محکوم ائدهرَک اوردیبهشت آیینین ٢۵، ٢۶ و ۲۷- جی گونلر ی بو شهرلرین بیلیم یوُردلاری ایچینده اعتراض نمایشی کئچیردیلر و دؤلت اوْرقانی اوْلان «ایران» گوندهلیگینین نژادپرستانه و راسیستی سیاستینی قینادیلار!
آمما بو اعتراضلاردا ،«ایران» گوندهلیگی مسئوللارینا هئچ بیر تاثیر بوُراخمادی و اوْنلار اوْ هفتهنین سوْنو و اوردیبهشت آیینین ۲۹ – جو گونو و یئنه همان اؤزل صحیفهده بو اعتراضلارا اعتنا ائتمهدن تورکلره ائتدیکلری توهینی اهمیتسیز ساندیلار!
دئمهلی «ایران» گوندهلیگی مسئوللاری بلکه هدفلی بیر پلان اوزهرینده بو کاریکاتورلو توْهینی ایرهلی سورمکده اوْلدوقلاریندان حتّا بو صحیفهنین یازانی «مانا نیستانی» نین دیلیندن بئله، یانلیش بیر یازینین یازیلدیغینی دیله گتیرمهییب بو یازیدان غیر مستقیم اوْلاراق مدافعه ائتدیلر!
طبیعیدیر آذربایجان میلّتینه بئله بیر حؤرمتسیزلیک باغیشلانیلماز و واز کئچیلمَز ایدی؛ تاریخ بویو دونیا امپراتورلاری و تزارلاری قارشیسیندا داغ کیمی دایانان تورکلر و هئچ بیر جسارت و اهانته دؤزمهین آذربایجان میلّتی بو قدر آچیق و آیدن بیر نشریهنین تحقیر و توْهینینه دؤزه بیلمَزدی!
بو اساسدا گوجلو، آنجاق مدنی بیر اعتراض نمایشی ایلک اؤنجه سوت گونو ( یکشنبه ) خوردادین بیرینجی گونو (۸۵- جی هجری گونش ایلی ) تبریز اهالیسی و قاباقدا ائلهجه ده اؤن سیرادا اؤیرینجیلر و میلّی یوْلدا چالیشانلار اولماقلا #تبریز خیابانلاریندا باشلاندی؛ بو اعتراضین گور سسی یالنیز تبریز، آذربایجان و ایراندا یوْخ، بلکه دونیانین هر یئرینده ائشیدیلدی!
تبریز اهالیسینه آرخا دوُروب «ایران» گوندهلیگینین راسیستی سیاستینه اعتراض اوْلاراق، #اوُرمو، #زنجان، #اردبیل، #سوُلدوز، #قوْشاچای، #خیاو (مشکینشهر )، #موُغان ( پارساآباد و گئرمی )، #مرند، #میانا، #ماراغا، #خوْی، #سالماس، #ماکی و آذربایجانین باشقا شهرلری و حتّا تهراندا یاشایان تورکلر آردی – آردیندان بو اعتراضا قوْشولدولار.
بئله بیر دوُرومدا ایدی کی، اؤلکه مسئوللاریدا بو اعتراض سَسلرینی ائشیدیب «ایران» گوندهلیگینین نشرینی دایاندیریب اوْنون مسئول مدیری و توْهینلی کاریکاتورلو حکایهسینی یازان «#مانا_نیستانی»نی توُتوقلاییب حبس ائتدیلر.
آمما بو اعتراض سسلرینین ائشیدیلمهسی و آذربایجان میلّتینین اؤز وارلیق و شرفیندن مدافعه ائتمهسی چوْخدا اوُجوز باشا گلمهدی؛ چونکو تبریز، اوُرمو، سوُلدوز و خیاودا گول پارچاسی کیمی گنجلریمیز، شرفلی و میلّی دوشونجهلی اینسانلاریمیز بیر مدنی اعتراضدا و اینسانلیق شرفیندن و حیثیتیندن مدافعه ائتمک یوْلوندا آل قانلارینا بوْیانیب #شهید اوْلدولار!
اگر بیر نئچه آی سوْنرا «ایران» گوندهلیگی یئنیدن ایشه باشلاییب، اوْنون مسئول مدیری بو ماجرالارین یاراتماسیندان تبرئه اوْلوب توْهینلی کاریکاتورلو حکایه یازاری «مانا نیستانی» ایراندان قاچیب یا قاچیریلسادا، آذربایجان میلّتی هئچ زامان اؤز شرف و حیثیتی یوْلوندا آذربایجان شهر و بؤلگهلرینده باشلانان ۱۳۸۵- جی ایل خورداد آیینین قیامینی و بو یوْلدا جانلارینی قوُربان وئرَن اَردملی شهیدلرینین خاطرهسینی اوُنوتمایاجاق!
مهندس حسن راشدی
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab